מודעות

שוב אנחנו חוזרים עם פינת הטעות הנפוצה. בפרק הזה נעסוק בכישרון המודעות. כרגיל, אם הטעויות שמתוארות כאן נראות לכם כמו האשמה כלפיכם אישית, אתם כנראה צודקים. למזלכם, אתם לא לבד.

חוק מספר 1: קסם גובר על כישרון. אם יש לי יכולת הסתרה קסומה, שום מידה של מודעות לא תחדור אותה. בשביל לגבור על יכולות הסתרה קסומות צריך יכולות גילוי קסומות. גם ההיפך נכון - בשביל להתחבא מחושים קסומים צריך יכולות הסתרה קסומות. בעימות בין יכולות קסומות, בודקים דירוגים לראות מה גובר על מה.

חוק מספר 2: זיהוי של דברים בעזרת מודעות לוקח זמן. אם אתם רוצים זיהוי מיידי של דברים על טבעיים שעומדים לידכם בתור בארומה, תקנו את המתנה המתאימה ותפעילו אותה בתחילת כל סצנה. באופן רגיל, כישרון המודעות עובד על הסתכלות ובחינה של דברים לאורך זמן, זיהוי סימנים עד לקבלת הנחה סבירה או תחושת בטן טובה. גם אם הדבר שאתם מנסים לזהות איננו מנסה להסתיר את זהותו, זה עדיין ייקח כמה תורות קרב במינימום.

חוק מספר 3: דירוג כישרון מודעות גובר על דירוג כישרון הסתרה שווה או נמוך. אלא אם נאמר מפורשות אחרת, דירוג מודעות הוא המגן ולכן מנצח במקרה של תיקו. רוב היצורים העל טבעיים ינסו תמיד לא להיות במופגן על טבעיים ולהסתיר את זהותם, לכן צריך לבדוק דירוג הבחנה+מודעות כנגד כריזמה+הונאה בשביל לראות אם ניתן לזהות משהו.

חוק מספר 4: גם אם אין נסיון הסתרה, עדיין צריך לעבור דירוג מינימום שנקבע על פי סוג היצור העל טבעי. מאחר ורוב היצורים העל טבעיים לא הולכים עם חולצות שכתוב עליהן "אנקילה ונטרו דור 10" יש תמיד מידה של קושי בלזהות יצורים על טבעיים גם אם אינם מנסים אקטיבית ובאופן מודע להסתיר את זהותם, חלקם דומים כל כך לבני אדם רגילים שזה יכול להיות אתגר גדול לזהותם גם למי שיש לו מודעות גבוהה. בודקים תמיד מול המספר הרלוונטי הגבוה מבין השניים - הדירוג של הונאה פלוס כריזמה או הדירוג המינימלי של סוג היצורים העל טבעי.

זיהוי של גארו אחרים זה דבר קל יחסית. צריך דירוג של 4 בשביל לזהות גארו בצורה הלא טבעית שלו (הומיד בצורת זאב או לופוס בצורת אדם). 6 עבור גארו בצורתו הטבעית ואפס בשביל לזהות שקרינוס זה קרינוס. בשביל לזהות שבט בודקים את הבחנה + הכרת תרבות הגארו  + התמחויות לפי שבטים מול דירוג בסיסי של 10 פחות הייחוס של הגארו. בקרינוס הדירוג הבסיסי יורד ל-8 כי קל יותר לראות את המאפיינים השבטיים. כמובן שאם הגארו מסתובב עם גליף גדול של אדוני הצללים מקועקע לו למצח אז סביר להניח שזה באמת אדון צללים.

לערפדים יש דירוג אנושיות אשר קובע כמה קל לזהות את הערפד ככזה. ערפדים צעירים שמנסים להיות 'צמחונים' ולהמשיך את החיים האנושיים שלהם יהיו קשים יותר לזיהוי ממפלצות צמאות לדם שכבר שכחו לפני אלף שנה איך נראה אור שמש. צריך גם הכרת העל טבעי 2 או הכרת ערפדים 1 בשביל לדעת שמדובר בערפד במידה ומזהים את הסימנים. בשביל לזהות את השבט או הארגון עליו משתייך הערפד צריך הכרת ערפדים 3 במינימום והמנחה יכול להחליט שאין מספיק סימנים מזהים בשביל זיהוי ודאי. דמויות תמיד יכולות לנחש שמשהו ששותה דם של בני אדם זה ערפד אבל בלי רמות מינימום אלו הן לא יוכלו לדעת בוודאות שלא מדובר בפומורי או קוסם עם משיכה לדם או סתם ילד שחושב שערפדים זה מאאאגניב!!1.

קוסמים בגלל שהם בני אדם בסופו של דבר צריך דירוג הבחנה + מודעות מינימלי של 9 בשביל לזהות. מנחים עשויים לתת בונוסים עבור קוסמים עם מאפיינים בולטים כמו סמלים מיסטיים על הבגדים או מכונית מעופפת. צריך גם הכרת העל טבעי 3 או הכרת קוסמים 1 בשביל לדעת שמדובר בקוסם ולא משהו אחר. צריך הכרת קוסמים 3 בשביל לזהות את המסורת במידה ויש סימנים לזהות (שיקול מנחה). קוסמים תמיד יכולים להפסיק להתעסק בעל טבעי, להתלבש כמו בני אדם רגילים ולהוריד מעליהם כל סממן של העל טבעי. במצב כזה כמעט בלתי אפשרי להבדיל בין קוסם לשאר שבעה מיליארד בני האדם שעל כדור הארץ.

פיות צריך דירוג מינימלי של 9 בשביל לזהות שמשהו לא רגיל והכרת העל טבעי 3 או הכרת פיות 1 בשביל לזהות שמדובר בפיות.

עבור משני צורה אחרים הדירוג המינימלי הוא 6 בצורה הלא טבעית, ו- 8 בצורה הטבעית. צריך גם הכרת העל טבעי 2 או הכרת משני צורה בשביל להבין בגדול באיזה גזע מדובר למעט גזעים נדירים במיוחד כמו אנשי הכריש ואנשי הקנגורו, עבור אלו יהיה הדירוג קצת יותר גבוה.

לפומורי יהיה מדד אנושיות דומה לזה של ערפדים וסיכויי זיהוי דומים. צריך הכרת העל טבעי 2 או הכרת התולע 1 בשביל לזהות שזה פומור. צריך הכרת התולע 3 בשביל להבדיל בין פומור חזק לחלש.

בני דם, מאחר והם בני אדם או זאבים רגילים לחלוטין צריך דירוג מינימלי של 12 פחות הייחוס של בן הדם בשביל לזהות (או להפוך לקרינוס ולבדוק מי בורח ומי לא ולקוות שזה לא צייד). זיהוי השבט של הקינפולק מסובך יותר מזיהוי השבט של גארו ומספר הבסיס הוא 12 פחות הייחוס כנגד הבחנה+הכרת תרבות הגארו. אפשר להוסיף התמחות בשבטים או התמחות בבני דם לניסיון זיהוי השבט. לפעמים מגלים שבן הדם בכלל קשור לשני שבטים במידה שווה.

דוגמה:

נגיד שמוקי מהלך הזכוכית עומד בתור בארומה ולידו נעמדת בחורה גותית עם שלל תליונים שעליהם סימנים מיסטיים. כמה אפשרויות עולות במוחו של מוקי:

א. ערפדה טרמרית

ב. קוסמת הרמטית

ג. פיה אנסילי

ד. נערה גותית בת 16.

למוקי יש הבחנה 3 ומודעות 4 סך הכל דירוג 7, לא כזה מדהים אבל יחסית טוב עבור אהרון. המנחה מספר לו שהוא לא רואה שום סימנים מעניינים ולא מקבל שום תחושת בטן של קסמים וכוחות פעילים. רוב הסיכויים שזאת סתם נערה גותית שקנתה כמה תכשיטים עם סמלים מיסטיים תוצרת סין. גם אם מוקי היה מזהה שמדובר ביצור על טבעי ולא בנערה רגילה עם חיבה לבגדים שחורים הוא עדיין לא היה מצליח להבין במה מדובר כי אין לו נקודות בהכרת העל טבעי או התמחויות של הכרת העל טבעי. הוא היה מזהה שיש משהו לא טבעי אבל לא יותר מכך.

פוקי הפילודוקס הפיאנה נכנס לארומה לראות מה מעקב את מוקי. לפוקי יש הבחנה 4, מודעות 4, התמחות בזיהוי פיות 2 ובונוס פילודוקס 3. סכ"ה 13 לזיהוי פיות. הוא מסתכל על הנערה הגותית במשך שתי דקות  והמנחה מספר לו שהוא מקבל תחושה שזאת פיה. משהו באיך שהיא מתנהגת, בצבע שיערה וכולי. מאחר ויש לפוקי גם שלוש בהכרת פיות אז הוא יודע שהתליון בצורת אריה שואג עם החרב השבורה שייך לבית האריה השואג עם החרב השבורה, אחד הבתים הכי מסוכנים של פיות, לא אנשים שטוב להסתבך איתם. כמובן שאחרי שתי דקות של התבוננות בפיה היא גם שמה לב לפוקי ונעלבה. אם פוקי היה זוכר להשתמש במתנת גילוי הפיות שלו הוא היה מזהה את הפיה תוך תור אחד.